For 15-årige Cecilie Vingaa har køreturen fra hjemmet i Aabybro til efterskolen været lang. - Jeg er rigtig nervøs og spændt på, hvilke piger jeg skal bo på værelse med. Jeg håber, at vi får det godt sammen, fortæller Cecilie Vingaa, kort inden hun går mod værelse 42 på Nordjyllands Idrætsefterskole Stidsholt nær Sæby. Den seneste tid har hun brugt timevis på at spekulere over de nye værelseskammerater. - Og hun har haft svært ved at få pakket det sidste ned i tasken. Det er som om, at det var et for stort skridt, men hun glæder sig da helt klar, og det gør vi som forældre også, siger moderen Dorthe Vingaa. Det er et helt år med nye venner og nye udfordringer, der venter. Et helt år uden lillebror, mor og far i hverdagen. - Nu har jeg gået 10 år på Aabybro Skole, så det er sundt for mig, at der sker noget nyt. Og jeg skal nok få nogle gode veninder, siger Cecilie Vingaa, der har taget billeder med af veninderne hjemmefra. De får hurtigt plads på hylden. I søndagens udsendelse 19.30 kan I se, hvordan det går, da Cecilie møder værelseskammeraterne Anna og Julie. På Nordjyllands Idrætsefterskole i Stidsholt er der i år 107 elever.

Referat:
Efterskolerne tog i dag hul på det nye skoleår. Vi har fulgt Cecilie Vengaa fra Aabybro, da hun skulle møde sine værelseskammerater for allerførste gang.